যুবভারতী কাণ্ডে সরব রাজ্যপাল, টাকা ফেরতের দাবি ভক্তদের

কলকাতা: যে দিনটা হওয়ার কথা ছিল স্বপ্নপূরণের, আনন্দের—সেই দিনটাই বদলে গেল বিশৃঙ্খলা আর অরাজকতায়। যুবভারতী ক্রীড়াঙ্গনে (Yuva Bharti Stadium) প্রিয় ফুটবলার লিওনেল মেসিকে (Lionel Messi) একঝলক দেখার আশায় কাতারে কাতারে ভিড় জমিয়েছিলেন সমর্থকরা। কিন্তু সিংহভাগ দর্শক মেসিকে দেখতেই না পেয়ে ক্ষোভে ফেটে পড়েন। মুহূর্তের মধ্যে স্টেডিয়ামজুড়ে শুরু হয় ভাঙচুর। উড়ে আসে শয়ে শয়ে জলের বোতল, ভাঙা চেয়ার। মেসি-বরণের দিনেই যুবভারতীতে দেখা যায় ‘লজ্জার দৃশ্য’। পরিস্থিতি সামাল দিতে হিমশিম খায় পুলিশ ও RAF।

মেসির আগমন ঘিরে বহুদিন ধরেই চলছিল প্রস্তুতি। মুখ্যমন্ত্রীর সম্বর্ধনা, শাহরুখ খান, সৌরভ গঙ্গোপাধ্যায়ের উপস্থিতি—সব মিলিয়ে যুবভারতীতে যেন উৎসবের আবহ। কিন্তু সেই আনন্দের মুহূর্তই বদলে যায় রণক্ষেত্রে। গোটা ঘটনার দায় আয়োজকদেরই নিতে হবে বলে সাফ জানালেন পশ্চিমবঙ্গের রাজ্যপাল সিভি আনন্দ বোস (CV Anand Bose)। একই সঙ্গে রাজ্য সরকারের ভূমিকা নিয়েও প্রশ্ন তুলেছেন তিনি।

আরও পড়ুন: চলন্ত যন্ত্রে জড়িয়ে মৃত্যু শ্রমিকের! চাঞ্চল্য বাঁকুড়ায়

সাংবাদিকদের রাজ্যপাল বলেন, “ফুটবল আইকন মেসিকে উদ্যোক্তারা নিজেদের স্বার্থে ব্যবহার করেছেন। কয়েকজনের ব্যক্তিগত লাভের জন্য ফুটবলকে পণ্য করা হয়েছে। এর দায় কে নেবে? উদ্যোক্তাদেরই এর জন্য জবাবদিহি করতে হবে। পুলিশই বা কোথায় ছিল? গতকাল থেকেই সাধারণ মানুষের ফোন আসছিল আমার কাছে। বিভিন্ন তথ্য পাচ্ছিলাম, তাতেই আঁচ পেয়েছিলাম কিছু ঘটতে পারে। সেই কারণে রাজ্য সরকারকে উপযুক্ত ব্যবস্থা নেওয়ার কথাও বলেছিলাম। কিন্তু কোনও ব্যবস্থা নেওয়া হয়নি। এই ঘটনার বিচারবিভাগীয় তদন্ত হওয়া উচিত।”

এদিকে ঘটনার জন্য লিওনেল মেসির কাছে প্রকাশ্যে ক্ষমা চেয়েছেন মুখ্যমন্ত্রী মমতা বন্দ্যোপাধ্যায়। এক্স-এ তিনি লেখেন, “সল্টলেক স্টেডিয়ামে অব্যবস্থা দেখে আমি গভীরভাবে মর্মাহত। এই দুর্ভাগ্যজনক ঘটনার জন্য আমি লিওনেল মেসির কাছে ক্ষমাপ্রার্থী।” পাশাপাশি ঘটনার তদন্তে একটি কমিটি গঠনের কথাও ঘোষণা করেন মুখ্যমন্ত্রী। কমিটির প্রধান থাকবেন প্রাক্তন বিচারপতি অসীম কুমার রায়। কমিটিতে থাকবেন মুখ্যসচিব ও অতিরিক্ত মুখ্যসচিব। এই কমিটি গোটা ঘটনার তদন্ত করে দায়ীদের চিহ্নিত করবে এবং ভবিষ্যতে এমন ঘটনা এড়ানোর পথও খুঁজবে।

যুবভারতীর বিশৃঙ্খলা নিয়ে রাজনীতিও তুঙ্গে। বিরোধী দলনেতা শুভেন্দু অধিকারী মুখ্যমন্ত্রীর পদত্যাগ দাবি করেছেন। পাশাপাশি ক্রীড়া ও দমকলমন্ত্রীর গ্রেফতারিও দাবি করেন তিনি। যদিও ক্রীড়ামন্ত্রী অরূপ বিশ্বাস জানিয়েছেন, “এই ঘটনায় তদন্ত চলছে,”—এই মুহূর্তে তিনি আর কোনও মন্তব্য করতে চান না। মেসিকে ঘিরে স্বপ্নের দিন কীভাবে দুঃস্বপ্নে বদলে গেল, তা নিয়েই এখন রাজ্যজুড়ে প্রশ্ন আর বিতর্ক।